millega määratakse kindlaks seisukoht, mis võetakse Euroopa Liidu nimel sanitaar- ja fütosanitaarvaldkonna allkomitees, mis on loodud ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepinguga

Käesolev ettepanek on kooskõlas Euroopa Liidu toimimise lepingu artikli 218 lõikega 9, milles on ette nähtud nõukogu otsuste vastuvõtmine. Käesolevas ettepanekus esitatud eesmärgi saavutamiseks ei ole võimalik kasutada muud õiguslikku vahendit.

Käesolev ettepanek on vajalik, et täita liidu rahvusvahelisi kohustusi, mis on sätestatud Moldova Vabariigiga sõlmitud lepingus.

Liidu jaoks on õiguslik alus, mille alusel määratakse kindlaks lepinguga moodustatud komiteedes võetav seisukoht, Euroopa Liidu toimimise leping, eelkõige selle artikli 207 lõige 4 koostoimes artikli 218 lõikega 9.

Käesolev ettepanek on kooskõlas liidu muude välispoliitika eesmärkidega, eelkõige Moldova Vabariigiga seotud Euroopa naabruspoliitika ja arengukoostööpoliitikaga, ning aitab kaasa nende rakendamisele.

Käesoleva ettepanekuga rakendatakse idasuunalise naabruspoliitika partnerriigi – Moldova Vabariigi – suhtes Euroopa Liidu ühist kaubanduspoliitikat, võttes aluseks osutatud lepingu ja eelkõige selle eesmärgi luua lepinguosaliste vaheline vabakaubanduspiirkond. Ettepanekuga rakendatakse need kokkuleppe sätted, mille eesmärk on liidu õigustikule tuginedes laiendada lepinguosaliste vahelist põllumajandustoodetega kauplemist ja eelkõige suurendada Moldova Vabariigi põllumajandustoodete eksporti.

Muudatused on kavas teha selleks, et rakendada lepingu V jaotise (Kaubandus ja kaubandusküsimused) 4. peatükk (Sanitaar- ja fütosanitaarmeetmed). Lepingu artikli 181 kohaselt tuleb Moldova Vabariigil esitada loetelu neist liidu sanitaar- ja fütosanitaaralastest õigusaktidest, millega ta kavatseb oma õigusakte ühtlustada. Loetelu lisatakse ELi ja Moldova Vabariigi sanitaar- ja fütosanitaarvaldkonna allkomitee otsusega lepingu XXIV lisasse.

Lisatud nõukogu otsuse ettepanekus on esitatud liidu seisukoht ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsiatsioonilepinguga (edaspidi „leping”) loodud sanitaar- ja fütosanitaarvaldkonna allkomitee otsuse kohta, milles käsitletakse lepingu XXIV lisa muutmist. Assotsieerimisleping kirjutati alla 27. juunil 2014 ning seda kohaldatakse osaliselt ja ajutiselt alates 1. septembrist 2014.

Lepingu rakendamist vaatavad korrapäraselt läbi lepinguga loodud ELi ja Moldova Vabariigi assotsiatsiooninõukogu ja selle allorganid. Euroopa Komisjon on võtnud endale kohustuse anda igal aastal Euroopa Parlamendile ja nõukogule aru lepingu V jaotise (Kaubandus ja kaubandusküsimused) rakendamise, sealhulgas käesolevas ettepanekus sisalduvate seikade kohta.

Selles etapis ei kohaldata lepingu suhtes õigusloome kvaliteedi ja tulemuslikkuse programmi menetlusi, see ei too liidu VKEdele kaasa kulusid ega tekita küsimusi digitaalse keskkonna seisukohast.

Kaubandust ja kaubandusküsimusi käsitlevate lepingu sätete suhtes teostati 2009. aastal eelhindamine. 2012. aastal koostas komisjoni kaubanduse peadirektoraat mõjuhinnangu kaubanduse jätkusuutlikkuse kohta, mida võeti arvesse põhjalikku ja laiaulatuslikku vabakaubanduspiirkonda käsitlevatel läbirääkimistel. Uuring kinnitas, et kaubandust ja kaubandusküsimusi käsitlevate sätete rakendamine ei avalda negatiivset mõju liidule, selle õigustikule ega poliitikale, ning prognoositi soodsat mõju Moldova Vabariigi majandusarengule. Ettepanek ei mõjuta liidu majandus-, sotsiaal- ega keskkonnapoliitikat.

Euroopa Liit tegi Moldova Vabariigi ametiasutustele kättesaadavaks oma oskusteabe sanitaar-, fütosanitaar- ja loomade heaolu küsimustes, et partnerriik saaks koostada loetelu neist liidu õigusaktidest, millega ta kavatseb oma õigusaktid ühtlustada.

Moldova Vabariik on koostanud loetelu liidu õigusaktidest, millega ta kavatseb oma õigusakte ühtlustada vastavalt oma riigisisesele menetlusele. Käesoleva ettepaneku raames ELi sidusrühmadega ei konsulteerita.

Ettepaneku eesmärk on võtta vastu liidu seisukoht lepingu XXIV-B lisa muutmise küsimuses. Vastavalt lepingu artikli 181 lõikele 4 tuleb selles lisas esitada loetelu neist liidu sanitaar-, fütosanitaar- ja loomade heaolu käsitlevatest õigusaktidest, millega Moldova Vabariik kavatseb ühtlustada oma õigusaktid, et saavutada tootele või toodete rühmale samaväärsuse staatus, nagu on sätestatud lepingu artiklis 183.

Kooskõlas oma siseriiklike menetlustega koostas Moldova Vabariik selle loetelu liidu õigusaktidest ja esitas 2014. aasta novembris seda käsitleva ettepaneku; loetelu lõplik versioon valmis 2015. aasta juulis koostöös Euroopa Komisjoniga.

Vastavalt lepingu artiklile 191 on ELi ja Moldova Vabariigi sanitaar- ja fütosanitaarvaldkonna allkomiteel õigus teha otsuseid lepingu XXIV-B lisa muutmise kohta. Sama artikli kohaselt jälgib nimetatud allkomitee lepingu V jaotise (Kaubandus ja kaubandusküsimused) 4. peatüki (Sanitaar- ja fütosanitaarmeetmed) rakendamist ning vajaduse korral teeb otsuse lepingu XVII– XXV lisa muutmise kohta.

2016/0114 (NLE)

Ettepanek:

NÕUKOGU OTSUS,

millega määratakse kindlaks seisukoht, mis võetakse Euroopa Liidu nimel sanitaar- ja fütosanitaarvaldkonna allkomitees, mis on loodud ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepinguga

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 207 lõiget 4 koostoimes artikli 218 lõikega 9,

võttes arvesse Euroopa Komisjoni ettepanekut

ning arvestades järgmist:

(1)Ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsieerimislepingu artikli 464 lõigetes 3 ja 4 on sätestatud, et liit määrab kindlaks need lepingu osad, mida kohaldatakse ajutiselt.

(1)Need lepingu sätted, mida kohaldatakse ajutiselt, on nimetatud nõukogu otsuse 2014/492/EL artiklis 3. Nende hulka kuuluvad sätted sanitaar-, fütosanitaar- ja loomade heaolu meetmete, sanitaar- ja fütosanitaarvaldkonna allkomitee moodustamise ja tegevuse ning lepingu nende sätetega seotud XVII–XXV lisa kohta. Lepingu artikli 464 lõike 4 kohaselt algab nende sätete ajutine kohaldamine 1. septembril 2014.

(2)Lepingu artikli 181 kohaselt ühtlustab Moldova Vabariik järk-järgult oma sanitaar- ja fütosanitaar- ning loomade heaolu valdkonna õigusaktid liidu õigusaktidega vastavalt lepingu XXIV lisale.

(3)Lepingu artikli 181 lõike 4 kohaselt tuleb Moldova Vabariigil hiljemalt kolm kuud pärast lepingu jõustumist esitada loetelu neist liidu sanitaar-, fütosanitaar- ja loomade heaolu käsitlevatest õigusaktidest, millega ta kavatseb ühtlustada oma õigusaktid. Sellest ühtlustamisloetelust lähtutakse lepingu V jaotise (Kaubandus ja kaubandusküsimused) 4. peatüki (Sanitaar- ja fütosanitaarmeetmed) rakendamisel ja see tuleb lisada lepingu XXIV lisasse. Seega tuleb lepingu XXIV-B lisa muuta vastavalt lepingu artiklile 191 sanitaar- ja fütosanitaarmeetmete allkomitee otsusega.

(4)Moldova Vabariik esitas kõnealuse liidu õigusaktide loetelu, mille lõplik versioon valmis 2015. aasta juulis koostöös Euroopa Komisjoniga.

(5)Seepärast on asjakohane määrata kindlaks seisukoht, mis võetakse liidu nimel sanitaar- ja fütosanitaarmeetmete allkomitees lepingu XXIV-B lisa muutmise kohta,

ON VASTU VÕTNUD KÄESOLEVA OTSUSE:

Artikkel 1

Seisukoht, mille Euroopa Liit võtab ühelt poolt Euroopa Liidu, Euroopa Aatomienergiaühenduse ja nende liikmesriikide ning teiselt poolt Moldova Vabariigi vahelise assotsiatsioonilepingu (edaspidi „leping”) artikliga 191 loodud sanitaar- ja fütosanitaarvaldkonna allkomitee otsuse kohta, milles käsitletakse lepingu XXIV-B lisa muutmist, põhineb käesolevale otsusele lisatud sanitaar- ja fütosanitaarvaldkonna allkomitee otsuse eelnõul.